
Mórágy közbiztonsági helyzetéről, a közbiztonság érdekében tett intézkedésekről 
és az azokkal kapcsolatos feladatokról


Mórágy település területén a Bonyhádi Rendőrkapitányság KMB Csoportjának körzeti megbízottja (Dr. Müller Zoltán r. tzls.) hosszú ideje teljesít szolgálatot. Ennek az állandóságnak köszönhetően kiváló kapcsolatot ápol a helyi önkormányzattal, civil szervezetekkel, valamint az egyes rendészeti feladatokat ellátó személyekkel. A körzeti megbízott jól ismeri a település problémáit, folyamatos kapcsolatot tart a lakossággal.
A közterületi jelenlét biztosítása a 2021. évben is folyamatos volt, a körzeti megbízott kollégák szolgálatszervezése úgy történt, hogy lehetőség szerint a hét valamennyi napján legyen rendőr a településen. A közterületen eltöltött óraszámok növelése továbbra is kiemelt cél, a lakosság szubjektív biztonságérzetének erősítése érdekében.


Bűnügyi helyzet alakulása:

A statisztikai adatok alapján Mórágyon az értékelt időszakban az összes rendőri eljárásban regisztrált bűncselekmény száma 2020-ban 5 ami 2021-es évben 10 re változott. 

A településen regisztrált, közterületen elkövetett bűncselekmény 2020-ban nem volt, 2021 évben 2 alkalommal történt.
 
A 14 kiemelten kezelt bűncselekménytípus közül 2020-ban 2 db lopás (melyből 1 lakásbetörés) történt, míg 2021-ben 3 lopás(melyből 2 lakásbetörés). 

Szabálysértések alakulása:

Az értékelt időszakban 1 db regisztrált szabálysértési eljárás (tulajdon elleni szabálysértés) indult hatóságunknál. A 2020. évi adatok alapján 7 db szabálysértési eljárást (4 db tulajdon elleni szabálysértés, és 3 db valótlan bejelentés szabálysértés) kezdeményezett hatóságunk. 
 

Baleseti helyzet alakulása:

A 2021. évet vizsgálva egész Tolna megye baleseti számainak alakulása kedvező képet mutatott, viszont a közlekedési kultúra javítása és a balesetmegelőzés területen további előre lépésre lehet szükség. 

A településen áthaladó útvonalon, éves szinten nagy forgalom halad keresztül, mely a nyári időszakban tovább növekszik. A forgalomban résztvevő járművek nagy száma tovább növeli a balesetveszély kockázatát.

A tavalyi évben Mórágy község területén lakott területen belül 1 db regisztrált anyagi kárral járó közlekedési baleset történt.

 A településhez tartozó, de lakott területen kívüli útszakaszon 1 db súlyos személyi sérüléses közlekedési baleset történt.

A térségben baleseti okként elsősorban a gyorshajtás, illetve az elsőbbségi-, kanyarodási- és előzési szabályok be nem tartása volt megállapítható.

Mórágy vonatkozásában elmondható, hogy az elmúlt évet is kiegyensúlyozott, szélsőségektől mentes időszak jellemezte. A bűnügyi számadatok kedvezően alakultak, bizonyos bűncselekményfajták száma tovább csökkent (objektív közbiztonság). Nem történt a településen olyan jellegű bűncselekmény, amely a lakosságot hosszabb időn keresztül félelemben vagy rettegésben tartotta volna (szubjektív közbiztonság).  Szolgálatszervezéssel- és tervezéssel biztosítottuk a rendszeres rendőri jelenlétet.  Jogsértések esetén a szükséges intézkedéseket megtettük. Folyamatos együttműködést és párbeszédet tartunk fenn a települések lakosságával, civil szervezetekkel, önkormányzatokkal.

